stanford-oval/wikipedia huggingface dataset:
האלה העבריה
רקע מחקרי

החל מהמאה ה-17 התפתח בתחום המחקר האקדמי של ביקורת המקרא מדע העזר של ביקורת נוסח המקרא, בו נחקר הטקסט באופן אובייקטיבי ולראשונה החוקרים החלו להתייחס לעובדה שבמקרא מוזכרים אלים רבים. בין השאר הבחין החוקר ז'אן אסטרוק, בספר שפרסם בשנת 1753, שבסדרה אחת של סיפורים האל מכונה בשם "יהוה", ואילו באחרת הוא מכונה בשם "אלוהים". בנוסף הבחינו החוקרים שפולחן "הבעל" מוזכר פעמים רבות בתנ"ך, והיה נפוץ בעם ישראל.
החל משנת 1928 התגלו כתבי אוגרית, אוסף טקסטים כנעניים המתוארכים למאות ה-13 וה-12 לפנה"ס, אותם תרגם לעברית חיים אריה גינזברג. גינזברג היה מומחה למיתוסים כנעניים קדומים, ועד מהרה מצא גינזברג דמיון בין סיפורי התנ"ך לכתבי אוגרית. בשנת 1945 פרסם מאמר בו תיאר קווי דמיון בין אגדת אקהת לסיפור כרם נבות, שבמקום איזבל מופיעה בסיפור האלה ענת. במקביל החל חוקר המקרא משה דוד קאסוטו לחקור את כתבי אוגרית והשוואתם לטקסטים תנ"כים, וב-1951 פרסם את הספר "האלה ענת: שירי עלילה כנעניים מתקופת האבות". בספר סקר קאסוטו את פנתאון האלים של המיתולוגיה הכנענית ואת האזכורים שלו בתנ"ך, על רקע המידע הנוסף שנחשף בכתבי אוגרית.
פטאי עצמו פרסם שני ספרים קודמים בנושא. בשנת 1947 פרסם את הספר "אדם ומקדש במיתוס היהודי העתיק" (Man and Temple in Ancient Jewish Myth and Ritual), בו חקר את נוסח המקרא וסקר עדויות טקסטואליות לפוליתיאיזם ופולחן אלות בתקופת התנ"ך. לדוגמה טקס שמחת בית השואבה, ניסוך המים ונענוע הלולב בסוכות הוא בעל מוטיבים של טקסים פגאניים דומים להבטחת פוריות וגשם לקראת החורף. בשנת 1964 פרסם באנגלית את הספר "מיתוסיים עבריים: ספר בראשית", יחד עם הסופר הבריטי רוברט גרייבס. בספר ערכו השוואה בין סיפורי ספר בראשית לבין מיתולוגיה יוונית ומיתוסים אחרים במיתולוגיה של המזרח הקדום. בהם סיפורי גן עדן ומיתוסים של מבול שהיו משותפים לכל תרבויות האזור. סיפורי הבריאה דומים בקוויהם הכלליים לסיפורים דומים מעמי בבל וכנען. בסיפורי האבות מתגלים סימני היכר של תרבויות קדומות, לדוגמה האגדה על בני יעקב שנולדו כביכול כל אחד עם אחות תאומה שאיתה התחתן כל אחד, מעידה על תקופה בה סגדו לאלים ואלות באופן שווה. הם גם קשרו את בית אל (אבן קדושה) עם המלה היוונית, "בייטילוס", המציינת עמוד בצורת חרוט, שהיו מושחים אותו לעיתים בשמן, ביין או בדם ואשר האל היה שוכן בתוכו. לדעתם עבר השם ליוונית מפיניקית. טקסים מסוג זה מוזכרים גם בתנ"ך.
עיקרי הספר

הספר טוען שבתקופת המקרא היה פוליתיאיזם ופולחן אלות באמצעות פרשנות של מקורות ארכאולוגיים וטקסטואליים כעדות להערצה לישויות נשיות. אלות עבריות המזוהות בספר כוללות את אשרה, ענת, עשתרת, אשימא, הכרובים במקדש שלמה, המטרונית (שכינה), האנשת יום השבת כ"שבת המלכה".
הספר הכולל סקירה מקיפה, ממקורות ארכאולוגיים, ספרותיים והשוואתיים על תקופת המקרא, המגיעה למסקנה שאלוהי ישראל נעבד יחד עם אשתו, האלה אשרה, בפולחן משותף. רק רפורמות מאוחרות ביטלו אמונה עממית זאת. בין ההוכחות מהמקרא שהביא פטאי היו שאליהו הנביא (וכן אלישע ויהוא מלך ישראל) נלחמים בפולחן הבעל, אבל אינם יוצאים נגד פולחן האשרה של שומרון שהיה נפוץ ומוזכר בתנ"ך פעמים רבות; כשירמיהו הנביא מוכיח את גולי יהודה במצרים (בספר ירמיהו, פרק מ"ד) שהחורבן בא בגלל חטאים ליהוה, עונים לו "כל האנשים" שהחורבן בא בגלל הרפורמה של יאשיהו, ובמיוחד מפני שהיהודים חדלו ”לְקַטֵּר לִמְלֶכֶת הַשָּׁמַיִם וְהַסֵּיךְ לָהּ נְסָכִים כַּאֲשֶׁר עָשִׂינוּ אֲנַחְנוּ וַאֲבֹתֵינוּ מְלָכֵינוּ וְשָׂרֵינוּ בְּעָרֵי יְהוּדָה וּבְחֻצוֹת יְרוּשָׁלָ͏ִם וַנִּשְׂבַּע לֶחֶם וַנִּהְיֶה טוֹבִים, וְרָעָה לֹא רָאִינוּ.” (ספר ירמיהו, פרק מ"ד, פסוק י"ז) בנוסף כתב פטאי שהאמונה באשתו של אלוהי ישראל הייתה קיימת אצל יהודי יב, ושם אשתו של האלוהים אצלם היה 'ענת בית אל', כפי שניזכר בכתביהם; שהכרובים, ובמיוחד בבית־המקדש השני, שהיו מפוסלים כזכר ונקבה המחבקים זה את זה, סימלו את הדואליות האלוהית, ובזמן העלייה לרגל היו מראים את הכרובים לעולי הרגל והיו אומרים להם: ”ראו חיבתכם לפני המקום, כחיבת זכר ונקבה.”
ביהדות, שלא כמו בנצרות הקתולית לדוגמה, לא היה גוף מרכזי שקבע את הדוקטרינה הדתית ואת כללי הפולחן, בוודאי בעת העתיקה שהקהילות השונות היו פזורות ומבודדות והתקשרות ביניהם הייתה קשה. פולחן יהוה קודם כאל מרכזי של שושלות המלוכה בישראל וביהודה, אך הפולחנים הפוליתאיסטים האחרים של המיתולוגיה הכנענית במזרח הקרוב נמשכו. הפולחן התבצע באתרים רבים בבמות ומקדשים, בשילוב עם אלוהות נשית, ובצורה חומרית עם פסלי פולחן וצלמיות (כפי שמעידה כמות ממצאי הצלמיות העצומה שנחשפו בחפירות ארכאולוגיות בארץ ישראל).
עיקרי הספר > פרקי הספר

אשרה – הפרק דן באלה אשרה ופולחנה, כפי שהתנ"ך עצמו מעיד כי הישראלים והיהודאים התמידו בעבודתה. הפרק גם סוקר מקורות חוץ מקראיים וממצאים ארכאולוגיים על פולחנה. מסקנתו היא שחלקים ניכרים מהאומה העברית נשארו מסור לפולחנה במשך שש מאות שנים, עד גלות בבל. הם ראו בה בת זוגו האוהבת, האימהית, של יהוה-בעל, ושעבורם היא הייתה האלה-האם הגדולה, נותנת הפריון. העם העברי, בגדול, נאחז בה למרות העוצמה ההולכת וגוברת של המונותאיזם היהודי.
עשתרת-ענת – ענת אלת המלחמה, הציד והפריון הכנענית, שפולחנה נפוץ במזרח התיכון הקדום והאלה עשתרת, שגם היא אלת פריון, היו כנראה במקור אלה אחת שפולחנה נפרד בהמשך. הפרק סוקר את האזכורים שלהן בכתבי אוגרית ובתנ"ך, ואת והממצאים הארכאולוגיים העשירים המעידים על פולחנן. המקרא מזכיר את עשתרת תשע פעמים, לדוגמה בכמה מקומות מספר כי המלך שלמה בנה במה מיוחדת לעשתרת באזור ירושלים. היא קרויה בתנ"ך גם "מלכת שמים" (ו"מלכת" בממצא הארכאולוגי הפיניקי. אזכור פולחן ענת נעדר לחלוטין מהתנ"ך אך מוזכרת עיירה כנענית בשטח נפתלי בשם בית ענת. ידועה יותר היא עיירת הכוהנים ענתות, מצפון לירושלים, מקום הולדתם של ירמיהו ודמויות תנ"כיות נוספות. שמות מקומות כגון אלה מצביעים על קשר כלשהו עם האלה ענת; ככל הנראה, מייסדיהם קראו להם על שם האלה ולכבודה, בהתאם למנהג לקרוא ליישובים בשמות אלים. ענתות היא ריבוי של ענת והיא מעידה על הכללה של המוש. אותה צורה, ענתות, מופיעה גם כשם של שני אנשים: אחד מהם, נכדו של בנימין, חי בראשית ימיהם של שופטי ישראל; השני, בן דורו של נחמיה, לאחר החזרה מגלות בבל.
הכרובים – למרות הציווי שפוסל כל "פסל ומסכה", הכרובים, דמויות אנושיות מכונפות היו חלק בלתי נפרד מהפולחן במקדש. יתרה מכך, בגרסתם האחרונה הכרובים תיארו גבר ואישה בחיבוק מיני. ואף על פי כן, כל הספרות העברית-יהודית אינה מכילה מילה שעלולה להתפרש כגינוי הכרובים. להפך, נוכחותם בקודש הקודשים, החלק הפנימי ביותר של בית המקדש, והמשמעות הפולחנית המיוחסת להם, מכונה תמיד תעלומה מקודשת ביותר. רק המחברים היהודים ההלניסטים, כמו הפילוסוף פילון האלכסנדרוני ויוסף בן מתתיהו, מדברים על הכרובים במבוכה שנוצרה בבירור מהחשש שמא הקוראים היוונים האליליים, שעבורם כתבו, יחשבו את הכרובים כמקבילה היהודית של הפסלים של האלים והאלות שלהם. מאחר שאחד משני הכרובים היה דמות נשית, אנו מוצאים כי בנוסף לפולחן האלות הכנעניות, במקדש ירושלים נמצא ייצוג נשי שנחשב לגיטימי, בכל העת. הפרק מוקדש לבחינת הכרובים, ההיסטוריה שלהם, המראה המשתנה שלהם והסמליות המתפתחת שלהם לאורך הדורות.
השכינה – השכינה היא מונח בשימוש תכוף בספרות חז"ל. בהתפתחותה הסופית כפי שהיא מופיעה בספרות המדרש, תפיסת השכינה היא של ישות אלוהית נשית עצמאית, שטבעה החומל מניע אותה להתווכח עם אלוהים להגנת האדם. היא לא לפי אופיי אז, ולפי תפקידה, יורשת ישירה לאלה העבריים הקדומים כמו אשרה וענת. הפרק דן כיצד נוצרה והתפתחה השכינה ומה משמעותה עבור היהדות התלמודית.
טטראדר – פרק זה עוסק בההתפתחות הדתית היהודית מימי הביניים מיסטיות והקבלה, כולל אלוהות נשית כחלק ממרחב ה"הספירות" הקבלי.
פרסומים נוספים

מהדורה שלישית, מורחבת, של הספר פורסמה ב-1990 על ידי הוצאת אוניברסיטת וויין סטייט בשיתוף ויליאם דיוור. דיוור עצמו פרסם ספר המשך, בשנת 2005, "האם לאלוהים יש אישה? ארכאולוגיה ודת עממית בישראל העתיקה" (Did God Have a Wife?: Archaeology and Folk Religion in Ancient Israel), בו הרחיב את הנושא על בסיס עדויות ארכאולוגיות נרחבות ממגוון אתרים בארץ ישראל, שנחפרו מאז כתיבת הספר "האלה העבריה" במקור, ביניהם חורבת אל כום שליד חברון (אותה חפר דיוור בשנים 1971–1975) וחורבת תימן (כונתילת עג'רוד), בהם נמצאו ממצאים אפיגרפים (כתובת אחת מחורבת אל כום וכתובות רבות מחורבת תימן) המציינים את "יהוה ואשרתו".
בשנת 2011 טענה חוקרת המקרא פרנצ'סקה סטאוורקופולו מאוניברסיטת אוקספורד, עורכי התנ"ך השמיטו מהכתובים את התייחסות ל"אשרה" כרעיית האלוהים שלה סגד עם ישראל, בשלב מאוחר יותר. טענה דומה הועלתה כבר ב־1995 על ידי ברוך מרגלית.
הערות שוליים

↑  Jean Astruc, Conjectures sur les memoires originaux : dont il paroit que Moyse s’est servi pour composer le livre de la Genese : avec des remarques, qui appuient ou qui eclaircissent ces conjectures, Bruxelles, 1753
↑  "The North-Canaanite myth of Anath and Aqhat", Bulletin of the American Schools of Oriental Research 97 (February 1945:3-10)
↑  מו"ש, זוהי איפוא האלילה ענת, הארץ, 21 בספטמבר 1951
↑  משה דוד קאסוטו, "האלה ענת: שירי עלילה כנעניים מתקופת האבות" בפרויקט בן-יהודה
↑  Man and Temple in Ancient Jewish Myth and Ritual. New York: Nelson. 1947
↑  "שותפות" בין פטאי לגרייבס על "מקור יווני" לבראשית, הַבֹּקֶר, 16 באוקטובר 1964
↑  מיתוסים עבריים קדומים, למרחב, 16 באוקטובר 1964
↑  דב נוי, אבן-השתיה - וראשית הבריאה, למרחב, 4 באוקטובר 1967
1 2  מגן ברושי, בין מונותאיזם טהור לאשתו של אלוהים, באתר הארץ, 29 בינואר 2008
↑  תלמוד בבלי, מסכת יומא, דף נ"ד, עמוד א'
↑  The Hebrew Goddess pp 19-20
↑  אזכורים כלליים לעבודת האשרה המתמשכת בממלכת ישראל נמצאים בספר מלכים ב', פרק י"ז, פסוק י', ספר ישעיהו, פרק י"ז, פסוק ח'; וכן בממלכת יהודה ספר ירמיהו, פרק י"ז, פסוק ב', בסך הכל מוזכרת האשרה 40 פעמים בתנ"ך
↑  Dever, William G. (2008) Did God Have a Wife? Archaeology and Folk Religion in Ancient Israel (paperback edition). Cambridge: Eerdmans, page 90
↑  חוקרת בריטית: אשתו של אלוהים צונזרה מהתנ"ך, באתר ‏מאקו‏, 20 במרץ 2011
↑  ברוך מרגלית, לסוגית "יהוה ואשרתו", בית מקרא מ, 1995, עמ' 387
| --- | --- |
בקרת זהויות :  VIAF: 306884008   WorldCat (עם VIAF): 306884008
ניתאי ענבי

| --- | --- |
אין תמונה חופשית
 לידה:  3 בספטמבר 1996 (בן 28) גבעתיים, ישראל 
 מדינה:  ישראל ישראל
 השכלה:  אוניברסיטת תל אביב
 עיסוק:  כלכלן
 מעסיק:  משרד התחבורה והבטיחות בדרכים
 פרסים והוקרה:  פרס מפקד גלי צה"ל
 קישורים חיצוניים
 טוויטר:  NitayAnavi
 
ניתאי ענבי (נולד ב-3 בספטמבר 1996) הוא כלכלן ואיש תקשורת ישראלי. שימש כתב כלכלה ומגיש בגלי צה"ל.
ביוגרפיה

נולד וגדל בגבעתיים ובפתח תקווה. בצעירותו הגיש תוכניות רדיו לנוער בקול ישראל, הנחה את מגזין האקטואליה לנוער 23 דקות בערוץ 2 (במסגרת שידורי הטלוויזיה החינוכית), כתב בשבועון מעריב לנוער, ולקח חלק בתוכנית פיתוח המנהיגות העשר שנתית "קו הזינוק" מבית שותפויות אדמונד דה רוטשילד.
התגייס בשנת 2014 לגלי צה"ל, ומונה לכתב לענייני תחבורה, תשתיות ותיירות. במקביל החל להגיש רצועות שידור ולערוך תוכניות במחלקת החדשות, ביניהן יומן הבוקר "בוקר טוב ישראל". בשלהי השירות הצבאי יזם את "הבגרות המשודרת", הסכת הכנה לבחינות הבגרות במקצועות: היסטוריה, ספרות, תנ"ך, אזרחות, ביולוגיה ומחשבת ישראל. על המיזם זכה בפרס מפקד גלי צה"ל לתוכנית ביכורים.
בשנת 2017, עם סיום שירותו הצבאי בגלי צה"ל, החליף את תומר ורון ככתב הכלכלי של התחנה. בין חשיפותיו הבולטות: שורת סיפורים בנושא משבר הגירעון בתקציב המדינה, והתפטרות הממונה על התקציבים שאול מרידור.בנוסף, הגיש את "התוכנית הכלכלית" בשעה 19:00 (בעריכת עודד לבינסון), ושימש מגיש מחליף ביומן הערב "וילנסקי את ברדוגו".
בנובמבר 2021 עזב את גלי צה"ל, ומונה ליועץ מקצועי למנכ"לית משרד התחבורה והבטיחות בדרכים, מיכל פרנק.
ביולי 2024 מונה לדובר קבוצת שופרסל.
בעל תואר ראשון בכלכלה וניהול ותואר שני במנהל עסקים (בהצטיינות), שניהם מאוניברסיטת תל אביב.
הערות שוליים

↑  נועה פרייס‏, בן שני וטלי ליפקין שחק - זוכי פרס מפקד גל"צ, באתר וואלה, 25 במאי 2017
↑  נועה פרייס‏, נשאר בתחנה: ניתאי ענבי ישמש ככתב הכלכלה של גל"צ, באתר וואלה, 2 באוגוסט 2017
↑  ניתאי ענבי, פרסום ראשון: הממונה על התקציבים באוצר שאול מרידור מתפטר, באתר Twitter
↑  ניתאי ענבי עוזב את גל"צ, זה הג'וב החדש שלו, באתר אייס, 28 בנובמבר 2021
↑  יהודה לוינגר, שופרסל במינוי חשוב בצמרת: זה הדובר החדש של החברה, באתר אייס, 8 ביולי 2024
רומלו לוקאקו

רומלו מנאמה לוקאקו בולינגולי (בהולנדית ובצרפתית: Romelu Menama Lukaku Bolingoli; נהגה: [ˈroːmeːlu luˈkaːku]; נולד ב-13 במאי 1993 באנטוורפן) הוא כדורגלן בלגי המשחק בעמדת החלוץ בנאפולי מהסרייה א' ובנבחרת בלגיה. השחקן הוא מלך השערים של נבחרת בלגיה בכל הזמנים.
חיים אישיים

לוקאקו נולד באנטוורפן, בלגיה, להורים קונגולזים אחיו, ג'ורדן לוקאקו, הוא כדורגלן המשחק בעמדת המגן. אביו הוא כדורגלן נבחרת זאיר לשעבר, רוג'ר לוקאקו. הוא דובר צרפתית ופלמית כשפות אם, וכן שולט באנגלית, ספרדית, פורטוגזית ולינגלה ניב של סוואהילי המדובר בקונגו. אליהן הוסיף איטלקית בשנים ששיחק בסרייה א'.
קריירת מועדונים > קריירה מוקדמת

לוקאקו גדל באקדמיה של רופל בום מהעיר בום שבמחוז אנטוורפן בו נולד והחל לשחק שם בהיותו בן 6. לאחר ארבע שנים עבר לווינטם וכעבור שנה אחת עבר ללירסה, מועדון בעל אקדמיית נוער נחשבת. לוקאקו שיחק בלירסה בשנים 2004–2006 וכבש 121 שערים ב-68 הופעות. מה שמשך את עיניה של אקדמיית הנוער של מועדון הצמרת אנדרלכט, אליה עבר ב-2006 במדיה שיחק שלוש שנים והבקיע 131 שערים ב-93 משחקים. בעקבות המספרים יוצאי הדופן שלו ב-13 במאי 2009 בדיוק ביום הולדתו ה-16, הוא זכה לחוזה מקצעוני ראשון, וכשבועיים לאחר מכן ב-24 במאי 2009. הוא אף זכה להופעת בכורה בקבוצה הבוגרת.
קריירת מועדונים > אנדרלכט

בעונת 2009/2010 לוקאקו נמנה עם סגל הקבוצה הראשונה של אנדרלכט וב-22 באוגוסט 2009 עם פתיחת העונה, כבש את שערו הראשון בליגה הבלגית, בניצחון 2–0 על זולטה ורכם. ב-17 בספטמבר 2009 ערך לוקאקו את הופעת הבכורה שלו במסגרות האירופיות, כשנכנס כמחליף בניצחון 2–0 של אנדרלכט על דינמו זאגרב הקרואטית במסגרת שלב הבתים של הליגה האירופית. כאשר ב-17 בדצמבר 2009, הבקיע את שעריו הראשונים באירופה, כשכבש צמד בניצחון 3–0 על אייאקס אמסטרדם גם כן במסגרת שלב הבתים של הליגה האירופית. בהמשך הטורניר כבש שני שערים נוספים והוביל את קבוצתו עד לשמינית הגמר, בו הודחה אנדרלכט על ידי המבורג. גם בליגה הבלגית הוא הפגין יכולת מצוינת ואף הוביל את אנדרלכט לזכייה באליפות עם 15 שערים ב-33 משחקים, שהקנו לו את תואר מלך השערים של הליגה.
עם תחילת עונת 2010/2011 הבקיע לוקאקו צמד שערים במשחק הגומלין של סיבוב המוקדמות השלישי של ליגת האלופות נגד דה ניו סיינטס מוויילס והוביל את אנדרלכט לשלב הפלייאוף של המפעל, בו נוצחה הקבוצה על ידי פרטיזן בלגרד ונשרה לשלב הבתים של הליגה האירופית. ואת עונתו השנייה באנדרלכט סיים עם 20 שערים ב-50 הופעת בעל המסגרות כאשר רק מלאו לו 18.
קריירת מועדונים > צ'לסי והשאלה לווסט ברומיץ'

היכולת של החלוץ הצעיר לא נעלמה מעיני מועדוני הצמרת של אירופה, וב-6 באוגוסט 2011 הודיעה צ'לסי סגנית האלופה בפרמייר ליג כי היא רכשה את לוקאקו עבור 12 מיליון אירו. ב-27 באוגוסט 2011 עלה לוקאקו להופעת בכורה במדי צ'לסי בניצחון 3–1 על נוריץ' סיטי. לוקאקו לא זכה להזדמנויות רבות בעונה זו, והופיע בסך הכל ב-12 משחקים בכל המסגרות, ברובם כמחליף ולא הצליח לכבוש אף שער. וב-10 באוגוסט 2012 עבר לוקאקו בהשאלה לוסט ברומיץ' אלביון גם היא מהפרמייר ליג. ב-18 באוגוסט 2012 ערך לוקאקו את הופעת הבכורה שלו במדי וסט ברומיץ' ואף כבש את שער הבכורה שלו בפרמייר ליג בניצחון 3–0 על ליברפול. בוסט ברומיץ' חזר לוקאקו להפגין את יכולתו מבלגיה וסיים את העונה עם 17 שערי ליגה ב-35 הופעות. בסיום עונת ההשאלה הוא שב לצ'לסי ואף נכנס כמחליף במשחק הסופר קאפ האירופי בין צ'לסי שזכתה בליגה האירופית. לבין באיירן מינכן שזכתה בליגת האלופות. המשחק הסתיים בתוצאה 2–2 והגיע להכרעה באמצעות דו-קרב פנדלים, לוקאקו היה היחיד שהחמיץ את הפנדל שלו, מה שהביא את הניצחון לגרמנים. בליגה הופיע לוקאקו פעמיים, לפני שהושאל פעם נוספת.
קריירת מועדונים > אברטון

ב-3 בספטמבר 2013 שהיה היום האחרון של חלון ההעברות, הושאל לוקאקו לאברטון. ב-21 בספטמבר 2013 ערך לוקאקו את הופעת הבכורה שלו במדי אברטון ואף כבש את שער הניצחון בדקה ה-85, בניצחון 3–2 של אברטון על וסטהאם יונייטד. לוקאקו המשיך לכבוש בפתיחת העונה באברטון, ובינואר הוגדר על ידי הגרדיאן כאחד מעשרת הצעירים המבטיחים באירופה. אך בהמשך החודש נפצע בדרבי של ליברפול, הורד באלונקה, והסתבר שהוא סובל מפציעה בקרסול שהשביתה אותו לחודש. לוקאקו חזר למגרשים בחודש מרץ, המשיך לכבוש וסיים את העונה עם 15 שערי ליגה ב-31 הופעות. וגם סייע לאברטון לסיים במקום ה-5 בליגה עם 72 נקודות, השיא של הקבוצה עד לאותה שנה. ביולי 2014 רכשה אברטון את לוקאקו מצ'לסי עבור 28 מיליון ליש"ט שהייתה הרכישה היקרה בתולדותיה עד אז. לוקאקו המשיך את היכולת הטובה שלו באברטון גם בעונה הבאה, בליגה הוא אמנם ירד בכמות השערים שלו וסיים את העונה עם 10 שערי ליגה ב-36 הופעות. אך בליגה האירופית הוא כבש 8 שערים וסיים כמלך השערים של המפעל בצוותא עם אלן מרד בול זלצבורג. ובסך הכל סיים את העונה עם 20 שערים ב-48 הופעות בכל המסגרות. בעונה לאחר מכן עונת 2015/2016 שבר לוקאקו את שיא השערים שלו בפרמייר ליג כשכבש 18 שערים ב-37 הופעות, אליהם הוסיף 7 שערים בגביע ובגביע הליגה וסיים את העונה עם 25 שערים ב-46 הופעות בכל המסגרות. ובעונה שלאחריה עונת 2016/2017 המשיך לשפר את המספרים שלו כשכבש 25 שערי ליגה ב-37 הופעות, וסיים כסגן מלך השערים בפרמייר ליג, אחרי הארי קיין מטוטנהאם. ואף נכנס לנבחרת העונה בפרמייר ליג. בעונה זו הוא גם הפך למלך השערים בכל הזמנים של אברטון בפרמייר ליג, כשב-5 במרץ כבש את שערו ה-61 בליגה עבור אברטון, ועקף את דאנקן פרגוסון שהחזיק בשיא לפניו.
קריירת מועדונים > מנצ'סטר יונייטד

ב-10 ביולי 2017 חתם לוקאקו במנצ'סטר יונייטד על חוזה לחמש שנים. סכום העברה לא נחשף אך הוא מוערך ב-75 מיליון ליש"ט. ב-8 באוגוסט 2017 ערך לוקאקו את הופעת הבכורה שלו במועדון במשחק הסופר קאפ האירופי בין יונייטד זוכת הליגה האירופית לריאל מדריד שזכתה בליגת האלופות. לוקאקו אף כבש את השער של יונייטד אך המשחק הסתיים בהפסד 1–2. חמישה ימים לאחר מכן ערך לוקאקו את הופעת הבכורה שלו במדי יונייטד בליגה, וכבש צמד בניצחון 4–0 על וסטהאם יונייטד. ב-12 בספטמבר 2017 ערך לוקאקו את הופעת הבכורה שלו בשלב הבתים של ליגת האלופות ואף כבש את שער הבכורה שלו במפעל, כשכבש את השער השני של יונייטד בניצחון 3–0 על פ.צ. בזל. ב-31 במרץ 2018 כבש לוקאקו את שערו ה-100 בפרמייר ליג בניצחון 2–0 על סוונסי סיטי. ואת עונת הבכורה שלו ביונייטד עונת 2017/2018 הוא סיים עם 16 שערים ב-34 הופעות בליגה ו-27 שערים ב-51 הופעות בכל המסגרות, השיא שלו בבוגרים עד לאותה שנה. את עונת 2018/2019 פתח לוקאקו עם 4 שערים ב-5 משחקים. אך לאחר מכן הגיעה בצורת של 12 משחקים שנמשכה מ-19 בספטמבר 2018 ועד 27 בנובמבר 2018. הוא כבש בשני משחקים רצופים לפני פיטוריו של מאמן הקבוצה ז'וזה מורינו בדצמבר 2018. אך מחליפו של מוריניו אולה גונאר סולשיאר השאיר את לוקאקו מחוץ לסגל הקבוצה בשני משחקיו הראשונים. תחת המאמן החדש זכה לוקאקו לפחות הזדמנויות, למרות שהמשיך לכבוש כאשר היה על המגרש, כולל צמד בשמינית גמר ליגת האלופות נגד פריז סן ז'רמן שהעלה את יונייטד לרבע הגמר. ואת עונתו השנייה בקבוצה סיים לוקאקו עם 12 שערים ב-32 הופעות בליגה ו-15 שערים ב-45 הופעות בכל המסגרות.
קריירת מועדונים > אינטר מילאנו

ב-8 באוגוסט 2019 חתם לוקאקו באינטר מילאנו מהסרייה א' על חוזה לחמש שנים תמורת משכורת של 330 אלף ליש"ט לשבוע. כשאינטר שילמה עבורו למנצ'סטר יונייטד 74 מיליון ליש"ט במה שהייתה ההעברה היקרה ביותר בתולדותיה עד אז. ב-26 באוגוסט 2019 ערך את הופעת הבכורה שלו בקבוצה בניצחון 4–0 על לצ'ה. לוקאקו כבש את שער הבכורה שלו בקבוצה באותו משחק, ובכך הייתה זו הקבוצה הרביעית בה הוא כובש במשחק הבכורה שלו בה, אחרי שעשה זאת גם במדי ווסט ברומיץ', אברטון ומנצ'סטר יונייטד. ב-27 בנובמבר כבש לוקאקו את שערו הראשון בליגת האלופות עבור אינטר בניצחון 3–1 על סלביה פראג, עם זאת אינטר סיימה רק במקום השלישי בביתה אחרי ברצלונה ובורוסיה דורטמונד ונשרה לליגה האירופית עונה שנייה ברציפות. בעקבות התפרצות נגיף הקורונה באותה שנה, גם הליגה האירופית וגם הליגה האיטלקית הושבתו מפעילות בחודשים מרץ ואפריל בהתאמה. הליגה האיטלקית חזרה לפעילות ביוני והליגה אירופית חזרה לפעילות באוגוסט של אותה שנה. ב-10 באוגוסט 2020 כבש לוקאקו שער בניצחון של אינטר 2–1 על באייר לברקוזן ברבע גמר הליגה האירופית. היה זה המשחק ה-9 ברציפות באירופה בו כבש לוקאקו, ובכך שבר את שיאו של אלן שירר שכבש ב-8 משחקים רצופים במדי ניוקאסל יונייטד בעונת 2004/2005. ב-17 באוגוסט כבש לוקאקו צמד בניצחון 5–0 על שחטאר דונצק שהעלה את אינטר לגמר, והיה המשחק העשירי ברציפות באירופה בו הוא כבש. בגמר נגד סביליה הוא כבש גם כן, משחק אחד עשר ברציפות. אך כבש גם שער עצמי בדקה ה-74 שהעלה את סביליה ליתרון 3–2 מה שהתברר לבסוף כשער הניצחון של סביליה. את עונתו הראשונה באינטר עונת 2019/2020 סיים לוקאקו עם 34 שערים ב-51 הופעות בכל המסגרות והשווה בכך את שיאו של רונאלדו משנת 1998. ב-3 בינואר 2021 כבש לוקאקו שער בניצחון 6–2 על קרוטונה, והגיע לשערו ה-50 במדי אינטר כל המסגרות ב-70 משחקים, ושבר בכך את שיאו רונאלדו שעשה זאת ב-77 משחקים. לוקאקו כבש 24 שערים בליגה בעונת 2020/2021 סיים כסגן מלך השערים אחרי כריסטיאנו רונאלדו מיובנטוס וסייע לאינטר לזכות באליפות ראשונה לאחר עשור. את העונה סיים עם 30 שערים ב-44 הופעות בכל המסגרות. וזכה בתואר שחקן העונה בסרייה א'.
קריירת מועדונים > החזרה לצ'לסי

ב-12 באוגוסט 2021 חתם לוקאקו על חוזה לחמש שנים בקבוצתו לשעבר צ'לסי ששילמה עבורו לאינטר 115 מיליון אירו (97.5 מיליון ליש"ט), העברה היקרה בתולדותיה עד אז, וההעברה השנייה היקרה ביותר בתולדות כדורגל האנגלי עד אז, אחרי ג'ק גריליש שעבר מאסטון וילה למנצ'סטר סיטי רק שבוע קודם לכן תמורת 100 מיליון ליש"ט.הייתה זו הפעם השלישית שמועדון שובר את שיא ההעברות שלו כדי לחתים את לוקאקו אחרי שאברטון עשתה זאת ב-2014 ואינטר ב-2019. העברה זו הפכה את לוקאקו גם לשחקן היקר בכל הזמנים נכון לאותו הזמן עם דמי העברה מצטברים של 284.8 מיליון ליש"ט לאחר שעבר את ניימאר הברזילאי שהחזיק בשיא עד אז עם דמי העברה מצטברים של 276.3 מיליון ליש"ט. (בהמשך ניימאר עבר אותו בחזרה כשנמכר לאל-הילאל הסעודית תמורת 90 מיליון אירו בקיץ 2023). ב-22 באוגוסט ערך לוקאקו את הופעת הבכורה המחודשת שלו בקבוצה וכבש את שער הבכורה שלו במדי צ'לסי, בניצחון 2–0 על ארסנל. ב-12 בספטמבר כבש לוקאקו צמד נגד אסטון וילה שהיו השערים הראשונים שלו בסטמפורד ברידג' ויומיים לאחר מכן הוא כבש שער אירופי ראשון עבור צ'לסי בניצחון על זניט סנט פטרסבורג במסגרת שלב הבתים בליגת האלופות. ב-8 באוקטובר הוא הוכרז כאחד מ-30 המועמדים הסופיים לפרס כדור הזהב לשנת 2021, ובסופו של דבר סיים במקום ה-12. כשבפרס עצמו זכה ליונל מסי. בסוף דצמבר, לוקאקו עורר סערה כאשר במהלך ראיון לסקיי איטליה, הוא ענה שהוא אינו מרוצה מהמצב בצ'לסי, ומהמערך של המאמן תומאס טוכל והביע את רצונו לחזור לאינטר. כתוצאה מכך, טוכל הוריד הוציא מהסגל. לאחר מכן ניהל שיחות עם המאמן, פרסם התנצלות הוא חזר לסגל הקבוצה אך נקנס על דבריו. לוקאקו סיים את עונת 2021/2022 עם 8 שערי ליגה ב-26 הופעות. ו-15 שערים ב-44 הופעות בכל המסגרות. אך הייתה זו עונה מאכזבת עבורו ובמספר מקומות הכריזו על ההחתמה שלו כאחת החתמות המאכזבות של העונה.
קריירת מועדונים > החזרה לצ'לסי > השאלות לאינטר ולרומא

ב-29 ביוני 2022 חזר לוקאקו לאינטר מילאנו בהשאלה מצ'לסי לעונה אחת. ב-13 באוגוסט 2022 במשחק הבכורה הרשמי הראשון שלו באינטר לאחר החזרה אליה, כבש לוקאקו בניצחון 2–1 על לצ'ה. במסגרת המחזור הראשון של עונת 2022/2023 בסרייה א'. לוקאקו היה פצוע בחודשים הראשונים של העונה, עם זאת בינואר חזר לסגל ואף היה על הספסל במשחק הגמר של הסופר קאפ האיטלקי בו ניצחה אינטר 3–0 את יריבתה העירונית מילאן וזכתה בגביע. ב-22 בפברואר 2022 כבש לוקאקו את שער הניצחון של אינטר בשמינית גמר ליגת האלופות נגד פורטו וסייע לקבוצה להעפיל לרבע הגמר. ב-24 במאי 2023 זכה לוקאקו בגביע האיטלקי הראשון שלו לאחר שאינטר ניצחה בגמר 2–1 את פיורנטינה. ב-10 ביוני 2024 הופיע לוקאקו לראשונה בגמר ליגת האלפות בו הפסידה אינטר 0–1 למנצ'סטר סיטי. ואת עונת ההשאלה שלו באינטר סיים לוקאקו עם 14 שערים ב-37 הופעות.
ב-31 באוגוסט 2023 הושאל לוקאקו לעונה נוספת לקבוצת סרייה א' הפעם לרומא. והתאחד עם מאמנו מהתקופה במנצ'סטר יונייטד ז'וזה מוריניו. ב-1 בספטמבר ערך את הופעת הבכורה שלו במדי הקבוצה בהפסד 1–2 למילאן, וב-17 בספטמבר הוא כבש את שערו הראשון במדי רומא בניצחון 7–0 על אמפולי ואת עונת ההשאלה שלו ברומא הוא סיים עם 21 שערים ב-47 הופעות בכל המסגרות 7 מתוכם בליגה האירופית כשהוא מסיים כסגן מלך השערים בעונת 2023/2024 בליגה האירופית בה הגיעה רומא לחצי הגמר.
קריירת מועדונים > נאפולי

ב-29 באוגוסט 2024 חתם לוקאקו בנאפולי. יומיים לאחר מכן, במשחק הבית נגד פארמה, ערך את הופעת הבכורה שלו בקבוצה כאשר נכנס כמחליף בדקה ה-62, וחצי שעה לאחר מכן כבש את שער הבכורה שלו במועדון.
קריירה בינלאומית > 2008–2017 נבחרת צעירה ותחילת הדרך בנבחרת הבוגרת

בשנת 2008, כאשר הוא בן 15 בלבד, החל לוקאקו לשחק עבור נבחרת בלגיה עד גיל 21. ב-24 בפברואר 2010 זומן לראשונה לסגל נבחרת בלגיה הבוגרת, וב-3 במרץ 2010 ערך את הופעת הבכורה שלו בהפסד 0–1 לנבחרת קרואטיה במסגרת משחק ידידות. ב-17 בנובמבר אותה השנה, הבקיע את שעריו הראשונים עבור הנבחרת בניצחון 2–0 במשחק ידידות נגד רוסיה.
ב-11 באוקטובר 2013 הבקיע לוקאקו צמד במשחק מוקדמות גביע העולם נגד קרואטיה. הנבחרת ניצחה 2–1 והבטיחה את עלייתה למונדיאל 2014 לאחר שלא העפילה לשני המונדיאלים שקדמו לו. במאי 2014 הוא נכלל בסגל נבחרת בלגיה לקראת מונדיאל 2014 בברזיל. ב-26 במאי כבש לוקאקו שלושער במשחק ידידות נגד נבחרת לוקסמבורג, עם זאת מכיוון שבלגיה ביצעה 7 חילופים במקום ה-6 המותרים, פיפ"א לא הכירה רשמית בתוצאת המשחק ובשערים של לוקאקו.במונדיאל 2014 כבש לוקאקו שער אחד ב-4 הופעות, בטורניר בו הודחה בלגיה ברבע הגמר על ידי נבחרת ארגנטינה.
לוקאקו נכלל בסגל נבחרת בלגיה ליורו 2016 בצרפת. וכבש שני שערים ב-5 הופעות בטורניר בו הודחה בלגיה ברבע הגמר על ידי נבחרת ויילס.
קריירה בינלאומית > 2017–2018 מלך השערים בכל הזמנים בנבחרת בלגיה

ב-10 בנובמבר 2017 כבש לוקאקו צמד במשחק ידידות שהסתיים בתוצאה 3–3 עם נבחרת מקסיקו, שערו השני במשחק זה היה שערו ה-30 במדי נבחרת בלגיה, ובכך הוא השתווה לשני השחקנים שהחזיקו יחד במקום הראשון ברנרד וורהוף ופול ון הימסט. ארבעה ימים לאחר מכן כבש לוקאקו את שער הניצחון במשחק ידידות נגד יפן שהתסיים בתוצאה 1–0. ובכך הפך למלך השערים של נבחרת בלגיה כשהוא בן 24 בלבד. עם זאת בשלב זה השיא עוד לא הוכר רשמית על ידי פיפ"א ועל ידי התאחדות הכדורגל הבלגית בעקבות המשחק נגד לוקסמבורג מ-2014 בו בלגיה ביצעה חילוף אחד יותר מהמותר ובו כבש לוקאקו שלושער. בשנת 2023 הכירה פיפ"א בדיעבד בשערים אלו. ב-6 ביוני 2018 הבקיע לוקאקו שער בניצחון 3–0 על נבחרת מצרים במסגרת משחק ידידות והפך באופן רשמי למלך שערי הנבחרת בכל הזמנים.